Nõukogu ühine seisukoht 2003/680/ÜVJP,

29. september 2003,

millega muudetakse ühist seisukohta 2002/829/ÜVJP teatavate seadmete tarnimise kohta Kongo Demokraatlikku Vabariiki

EUROOPA LIIDU NÕUKOGU,

võttes arvesse Euroopa Liidu lepingut, eriti selle artiklit 15,

ning arvestades järgmist:

(1) Pärast liikmesriikide 7. aprilli 1993. aasta otsust kehtestada Zaire'i (nüüd Kongo Demokraatlik Vabariik) suhtes relvaembargo ja nõukogus 11. märtsil 2002. aastal ühise seisukoha 2002/203/ÜVJP vastuvõtmist, milles käsitletakse Euroopa Liidu toetust Lusaka relvarahukokkuleppe rakendamisele ja rahuprotsessile Kongo Demokraatlikus Vabariigis, [1] võttis nõukogu 21. oktoobril 2002. aastal vastu ühise seisukoha 2002/829/ÜVJP teatavate seadmete tarnimise kohta Kongo Demokraatlikku Vabariiki, [2] millega lubatakse relvaembargost teatavaid erandeid.

(2) 28. juulil 2003 võttis ÜRO Julgeolekunõukogu vastu resolutsiooni 1493 (2003), millega kehtestatakse relvaembargo ja sõjategevusega seotud nõu, abi või koolituse embargo kõigi välisriikide või Kongo relvastatud rühmituste suhtes, mis tegutsevad Põhja- ja Lõuna-Kivu ning Ituri territooriumil Kongo Demokraatlikus Vabariigis, ning rühmituste suhtes, mis ei ole liitunud 17. detsembril 2002. aastal Pretorias allakirjutatud üldise ja kõikehõlmava üleminekukokkuleppega, ja millega lubatakse teha teatavaid erandeid. Need erandid nõuavad riiklikku luba.

(3) ÜRO Julgeolekunõukogu resolutsiooni 1493 (2003) rakendamiseks tuleks ühist seisukohta 2002/829/ÜVJP muuta.

(4) Teatavate abinõude rakendamiseks on vaja ühenduse meetmeid,

ON VASTU VÕTNUD KÄESOLEVA ÜHISE SEISUKOHA:

Artikkel 1

Ühist seisukohta 2002/829/ÜVJP muudetakse järgmiselt.

Artikkel 1 asendatakse järgmisega:

"Artikkel 1

1. a) Keelatakse relvade ja igasuguste nendega seotud materjalide, sealhulgas relvad ja laskemoon, sõjaväeveokite ja -seadmete, poolsõjalise varustuse ja eespool nimetatute jaoks ettenähtud varuosade otsene või kaudne Kongo Demokraatlikku Vabariiki tarnimine, müümine või üleandmine liikmesriikide kodanike poolt või liikmesriikide territooriumilt või nende lipu all sõitvate laevade või õhusõidukite kasutamine, olenemata sellest, kas need tooted on pärit liikmesriikide territooriumilt või mitte.

b) Igale isikule, üksusele või organile Kongo Demokraatlikus Vabariigis igasuguse sõjategevusega seotud abi (sealhulgas rahastamine ja rahaline abi), nõu või koolituse, sealhulgas eriti punktis a nimetatud esemete tarnimise, valmistamise, hoolduse või kasutamisega seotud tehnilise koolituse ja abi otsene või kaudne andmine liikmesriikide kodanike poolt või liikmesriikide territooriumilt on keelatud.

2. Lõiget 1 ei kohaldata järgmiste suhtes:

a) lõikes 1 nimetatud relvade ja kõigi nendega seotud materjalide tarnimine, müük või üleandmine või abi, nõu või koolituse andmine ÜRO missioonile Kongo Demokraatlikus Vabariigis ning Kongo integreeritud riiklikule sõjaväele ja politseijõududele;

b) ainult humanitaar- või kaitseotstarbel kasutamiseks ettenähtud mittesurmava sõjavarustuse tarnimine, müük või üleandmine või sellise mittesurmava sõjavarustusega seotud abi ja koolituse andmine juhul, kui sellisest tarnimisest või andmisest teatatakse eelnevalt ÜRO peasekretärile tema eriesindaja kaudu.

3. Lõikes 2 nimetatud relvade ja nendega seotud materjalide tarnimine, müük või edasiandmine või teenuste osutamine sõltub liikmesriikide pädevate asutuste antud loast.

4. Liikmesriigid hindavad lõikes 2 käsitletud tarneid üksikjuhtude kaupa, võttes täiel määral arvesse Euroopa Liidu relvaekspordi tegevusjuhendi kriteeriume. Liikmesriigid nõuavad piisavaid kaitsemeetmeid lõike 3 kohaselt antud volituste kuritarvitamise vastu ning võtavad vajaduse korral meetmeid tarnitud relvade ja nendega seotud materjalide tagasisaatmiseks."

Artikkel 2

Käesolev ühine seisukoht jõustub selle vastuvõtmise päeval.

Artikkel 3

Käesolev ühine seisukoht avaldatakse Euroopa Liidu Teatajas.

Brüssel, 29. september 2003

Nõukogu nimel

eesistuja

F. Frattini

[1] EÜT L 68, 12.3.2002, lk 1.

[2] EÜT L 285, 23.10.2002, lk 1.

--------------------------------------------------